SKRIFTLIG FORESPØRGSEL P-1619/03

af Caroline Lucas (Verts/ALE) til Kommissionen

(7. maj 2003)

Om: Eksponering af beboere og andre personer, som er udsat for eksponering af pesticider

Den 27. marts 2003 vedtog Europa-Parlamentet Van Brempt-betænkningen Mod en tematisk strategi for bæredygtig anvendelse af pesticider (2002/2277(INI)), hvori Kommissionen opfordredes til inden 2003 at foreslå et forbud mod anvendelse af pesticider i områder tæt ved beboelsesområder.

Endvidere anerkendte Kommissionen selv i sin meddelelse om en tematisk strategi(1), at en eventuel eksponering af personer, som bor eller færdes i nærheden af pesticider, via luften kunne være et område, hvor der er behov for yderligere forskning og eventuelt også for reguleringstiltag.

Da EU har vedtaget forsigtighedsprincippet som et ledende begreb, og eftersom adskillige millioner borgere i EU bor i områder, der ligger tæt op ad marker, hvor der regelmæssigt sprøjtes med pesticider, hvilke planer har Kommissionen om at indføre et forbud mod anvendelse af pesticider i områder, der ligger tæt ved beboede områder?

Der foreligger allerede risikovurderinger for brugere af pesticider, men der ser for øjeblikket ikke ud til at være foretaget nogen forskning vedrørende risikoen for beboere og andre personer, som er udsat for længerevarende direkte eksponering. Den britiske regering indrømmede f.eks. for nylig, at der ikke er foretaget direkte målinger af følgerne for personer, som er udsat for længerevarende direkte eksponering, og som bor tæt ved et behandlet område i Det Forenede Kongerige. Hvilke foranstaltninger agter Kommissionen at træffe for at afhjælpe denne situation?

Vil Kommissionen tillige indføre nye bestemmelser, der pålægger landbrugerne at informere offentligheden om, hvilke pesticider de anvender, og forud at give varsel, før de sprøjter med pesticider?

(1) KOM(2002) 349.

Svar afgivet på Kommissionens vegne af Margot Wallström

(10. juni 2003)

Kommissionen minder om den brede støtte, Parlamentet gav udtryk for i sin beslutning om Kommissionens meddelelse Mod en tematisk strategi for bæredygtig anvendelse af pesticider, navnlig hvad angår den generelle tilgang, de vigtigste mål og mange af de forslag til foranstaltninger, meddelelsen indeholder.

I den forbindelse vil Kommissionen især fremhæve forslagene om yderligere restriktioner og forbud mod brug af pesticider i visse områder, f.eks. tæt ved beboede områder. Europa-Parlamentet anmoder Kommissionen om at fremsætte forslag til sådanne forbud inden udgangen af 2003.

Kommissionen vil gerne minde det ærede medlem om, at de mange detaljerede kommentarer og anmodninger, der er indeholdt i beslutningen, tages behørigt i betragtning i den igangværende udarbejdelse af den fremtidige tematiske strategi og i forslaget til ændring af Rådets direktiv 91/414/EØF af 15. juli 1991 om markedsføring af plantebeskyttelsesmidler(1). Helt i tråd med det generelle ønske, Europa-Parlamentet og Rådet har udtrykt, vil Kommissionen, før den fremsætter forslag til konkrete foranstaltninger, først evaluere disses miljømæssige, økonomiske og sociale virkninger. Dette betyder imidlertid, at det bliver svært at forelægge et sådant forslag inden for den tidsfrist, Europa-Parlamentet kræver.

Kommissionen minder om, at udsættelse for plantebeskyttelsesmidler allerede vurderes af medlemsstaterne og Kommissionen som led i evalueringerne af aktive stoffer i medfør af Rådets direktiv 91/414/EØF, hvorved risikoen for arbejdstagere og andre udsatte personer allerede minimeres, inden markedsføringen af disse produkter.

Kommissionen er enig i, at yderligere forskning i pesticiders indvirkning på menneskers helbred og på miljøet er nødvendig. Den minder om, at over 200 projekter vedrørende pesticider er blevet finansieret som led i det femte rammeprogram for forskning og teknologisk udvikling. Også i det sjette rammeprogram er et særligt kapitel helliget dette område med henblik på udvikling at nye strategier.

Hvad angår anmodningen om, at der indføres bestemmelser, der pålægger landbrugere at informere offentligheden om, hvilke sprøjtemidler de bruger, og give varsel inden sprøjtning, vil Kommissionen vurdere konsekvenserne af et sådant tiltag, herunder eventuelle fordele og omkostninger, i forbindelse med udviklingen af den tematiske strategi for bæredygtig brug af pesticider.

(1) EFT L 230 af 19.8.1991.